Аляксандр Дажбог Сапега

Аляксандр Дажбог Сапега (Аляксандр Багдан, Аляксандр Тэадат) (1585 — студзень 1635) — дзяржаўны і ваенны дзеяч Вялікага Княства Літоўскага.

 Біяграфія 
Вучыўся ў езуіцкім калегіўме ў Брунсбергу (Браневе). Падкаморы віцебскі з 1606, староста аршанскі з 1610, кашталян віцебскі ў 1613—1615 (адмовіўся ад пасады), староста прапойскі і чачэрскі з 1622, крычаўскі (да 1631), чашнік ВКЛ у 1631—1632.
Удзельнічаў у баях за Смаленск у час вайны Рэчы Паспалітай з Расіяй 1609—1618.

У 1621 браў удзел у Хоцінскай бітве, дзе пасля смерці гетмана Яна Кароля Хадкевіча прыняў камандаванне літоўскім войскам.

У 1627 удзельнічаў у вайне са Швецыяй за Інфлянты.

У 1631 атрымаў пасаду вялікага літоўскага чашніка, але хутка адмовіўся ад яе з-за дрэннага стану здароўя.

Заснаваў касцёл і кляштар дамініканцаў у Астроўне (Віцебскае ваяводства).

 Сям’я 
Паходзіў з чарэйскай лініі магнацкага роду Сапегаў, сын Рыгора і Соф’і Стравінскай, пляменнік вялікага літоўскага канцлера Льва Сапегі.

Меў брата Крыштафа Стэфана.

Ажаніўся ў 1613 годзе з Альжбетай Хадкевіч (памерла пасля 1630), дачкой віленскага кашталяна Гераніма Хадкевіча. Меў з ёй дзяцей:
 Ганну, якая выйшла за вялікага літоўскага пісара Станіслава Нарушэвіча;
 Крысціну Канстанцыю (памерла да 1650), жонку вялікага літоўскага падстолія Яна Самуэля Паца.

 Спасылкі 
  Генеалогія магнацкіх радоў Рэчы Паспалітай 

Аляксандр Дажбог
Катэгорыя:Старосты аршанскія
Катэгорыя:Кашталяны віцебскія
Катэгорыя:Чашнікі вялікія літоўскія
Катэгорыя:Старосты прапойскія
Катэгорыя:Старосты чачэрскія
Катэгорыя:Старосты крычаўскія
Катэгорыя:Падкаморыя віцебскія
Катэгорыя:Памерлі ў Бешанковіцкім раёне